Predsjednik HSS-aporučio je u ponedjeljak kako hrvatski interes nikako ne može biti povezivanje s fašizmom i nacizmom jer to šteti Hrvatskoj, a to ne rade domoljubi nego neznalice ili plaćenici.





Gostujući u emisiji Hrvatskog radija Oporbeni zarez, Beljak je komentirao preseljenje HOS-ove ploče iz Jasenovca u Novsku.

‘Svi koji se sjećaju ’91. i ’92. znaju da je hrvatski interes na prvom mjestu, a hrvatski interes nikako ne može biti povezivanje s fašizmom i nacizmom iz Drugog svjetskog rata’, rekao je Beljak.

Smatra kako treba poraditi na prosvjetnom sustavu da se djeca od malih nogu uče što je bio Jasenovac, što su bile ustaše, kakav je to bio režim, da se pokuša probuditi dobro u ljudima i da se pokuša djecu i mlade educirati da se ni na jedan način ne povezuju sa zlim.

‘Nacisti , fašizam i ustaše kao dio toga, kazao je, bili su apsolutno zlo. Naravno da stvari nisu bile crno-bijele, većina ustaša nije imala veze s fašizmom nego su bili hrvatski domoljubi, ali cjelokupni režim bio je zločinački i silom nametnut’, rekao je Beljak.

Rekao je kako to sve ne govori s pozicije partizanskog unuka. Djed mu je, kaže, bio ustaša i ubili su ga partizani. ‘Gradili smo državu i u Ustavu stoji pozivanje na ZAVNOH i antifašizam, a sve ostalo je samo kršenje Ustava i šteta Hrvatskoj’, ustvrdio je.

Moderna Hrvatska je, naglasio je, nastala na temeljima ZAVNOH-a, antifašističkog pokreta u kojem su uz komuniste bili i HSS-ovci. ‘To što su poslije komunisti izgurali HSS-ovce ne mijenja na stvari’, dodao je.

U vezi situacije oko arbitraže sa Slovenijom u Savudrijskoj vali smatra kako nema puno izbora osim sjesti za stol i dogovoriti se.

‘Ako ćemo se postaviti da nema popuštanja, ako se Slovenci postave da nema popuštanja onda se taj spor nikada neće riješiti’, rekao je.

Ustvrdio je kako je zaozbiljno iznio ideju da se angažira bivša hrvatska premijerka Jadranka Kosor.

Osvrnuo se i na percepciju o slaboj i neprepoznatljivoj oporbi, rekavši kako oporba postoji no vladajuća garnitura pokušava stvoriti suprotni dojam.

‘Koriste politički pritisak i imaju cijeli niz ljudi koji rade za njih i stvaraju dojam da je Beljak kriminalac, Bernardić nesposoban, da je Božo Petrov fratar… nastoje dokazivati po svim medijima da je oporba nevaljala’, ustvrdio je čelnik HSS-a.

MP/hrt